**DĖL ROKIŠKIO RAJONO SAVIVALDYBĖS MELIORACIJOS STATINIŲ REKONSTRAVIMO PROJEKTŲ RENGIMO**

2021 m. balandžio 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 7 straipsnio 27 punktu, 16 straipsnio 4 dalimi, Lietuvos Respublikos melioracijos įstatymo 7 straipsnio 3 dalimi, Lietuvos kaimo plėtros 2014–2020 metų programos priemonės ,,Investicijos į materialųjį turtą“ veiklos „Parama žemės ūkio vandentvarkai“ įgyvendinimo taisyklėmis, taikomomis nuo 2019 m., patvirtintomis Lietuvos Respublikos žemės ūkio ministro 2019 m. balandžio 25 d. įsakymu Nr. 3D-257, Rokiškio rajono savivaldybės administracijos ir savivaldybės įstaigų projektų rengimo bei įgyvendinimo koordinavimo grupės 2021 m. balandžio d. posėdžio protokolu Nr , Rokiškio rajono savivaldybės taryba n u s p r e n d ž i a:

1. Pritarti teikti Rokiškio rajono savivaldybės administracijai paraiškas gauti paramą pagal Lietuvos kaimo plėtros 2014–2020 metų programos priemonės ,,Investicijos į materialųjį turtą“ veiklą „Parama žemės ūkio vandentvarkai“ melioracijos statinių rekonstravimo projektams ,,Rokiškio rajono Neretėlės upės baseino dalies melioracijos griovių ir juose esančių statinių rekonstravimas“ bei „Rokiškio rajono Suvainiškio, Čedasų ir Žiobiškio kadastrinių vietovių dalies melioracijos griovių ir juose esančių statinių rekonstravimas“.

2. Įsipareigoti 1 punkte nurodytam projektui gavus finansavimą pagal Lietuvos kaimo plėtros 2014–2020 metų programos priemonės ,,Investicijos į materialųjį turtą“ veiklą „Parama žemės ūkio vandentvarkai“ 2021–2022 m. laikotarpiu skirti iš savivaldybės biudžeto po 21 proc. lėšų kiekvienam projektui finansuoti tinkamų išlaidų, padengti visas netinkamas, tačiau šiam projektui įgyvendinti reikalingas išlaidas, bei tinkamų finansuoti išlaidų dalį, kurių nepadengia projekto finansavimas.

3. Įgalioti Rokiškio rajono savivaldybės administracijos direktorių pasirašyti 1 punkte nurodytas dviejų projektų paraiškas ir patikėti atlikti užsakovo funkciją.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Gintarė Vinciūnienė

Rokiškio rajono savivaldybės tarybai

**SPRENDIMO PROJEKTO ,,DĖL ROKIŠKIO RAJONO SAVIVALDYBĖS MELIORACIJOS STATINIŲ REKONSTRAVIMO PROJEKTŲ RENGIMO“ AIŠKINAMASIS RAŠTAS**

**Sprendimo projekto tikslas ir uždaviniai. Šiuo sprendimo projektu** siūloma pritarti rengti Rokiškio rajono savivaldybės melioracijos statinių rekonstravimo projektus ,,Rokiškio rajono Neretėlės upės baseino dalies melioracijos griovių ir juose esančių statinių rekonstravimas“ bei „Rokiškio rajono Suvainiškio, Čedasų ir Žiobiškio kadastrinių vietovių dalies melioracijos griovių ir juose esančių statinių rekonstravimas“.

**Šiuo metu esantis teisinis reglamentavimas**. Lietuvos Respublikos vietos savivaldos įstatymas, Lietuvos Respublikos melioracijos įstatymas, Lietuvos kaimo plėtros 2014–2020 metų programos priemonės ,,Investicijos į materialųjį turtą“ veiklos „Parama žemės ūkio vandentvarkai“ įgyvendinimo taisyklės, taikomos nuo 2019 m., patvirtintos Lietuvos Respublikos žemės ūkio ministro 2019 m. balandžio 25 d. įsakymu Nr. 3D-257 (toliau – Priemonės taisyklės).

**Sprendimo projekto esmė. Sprendimo projektas paruoštas norint prisidėti prie rajono melioracijos sistemos gerinimo. M**elioracijos statinių **rekonstrukcijos projektu numatyta renovuoti apie 29 km griovių, priklausančių Neretėlės upės baseinui, bei 23 km griovių ir 1 tiltą, esančių Suvainiškio, Čedasų ir Žiobiškio kadastrinėse vietovėse. Projektai pasirinkti vykdyti kadastrinėse vietovėse, kuriose nėra vykdytų melioracijos rekonstrukcijos projektų ir yra didžiausias griovių nusidėvėjimas (**rekonstrukcijos projektai nefinansuojamimelioracijos statinių nusidėvėjimui teritorijoje, esant mažesniam nei 45 proc.). **Didžiausia galima paramos suma pagal priemonę** –**300 000 eurų. Paramos intensyvumas** – **80 proc. visų tinkamų finansuoti projekto išlaidų su PVM (išskyrus tuos atvejus, kai prašoma mažesnio paramos intensyvumo). Bendra didžiausia galima projekto vertė** – **375 000 eurų. Jei projektui įgyvendinti prašoma mažesnio nei galimas didžiausias, paramos intensyvumo, už kiekvieną sumažintą procentinį punktą pareiškėjui suteikiamas 1 balas, bet ne daugiau kaip 10 balų. Siekiant aukštesnių vertinimo balų, sprendimo projekte siūloma prie melioracijos projekto prisidėti** 21 proc. lėšų projektui finansuoti tinkamų išlaidų, kas sudarytų 78 750 eurų. Projektai numatomi vykdyti **taikant šiam šaukimui prioritetines aplinkosaugines priemones** –reguliuojamo drenažo šulinių ir vožtuvų įrengimą. Projekto vykdymas būtų galimas 2021–2022 m.

**Galimos pasekmės, priėmus siūlomą tarybos sprendimo projektą:**

**teigiamos** –investicijos į žemės ūkiui būtinąją infrastruktūrą sudarys palankesnes ekonomines sąlygas žemdirbystei, drenažo sistemų geresniam veikimui, atsiras galimybė praktiškai įsitikinti reguliuojamo drenažo poveikiu;

**neigiamos** –nenumatyta.

**Kokia sprendimo nauda Rokiškio rajono gyventojams:** palankesnės ekonominės sąlygos žemdirbystei turi teigiamą poveikį žemės ūkį aptarnaujančių subjektų veiklai, geresnė laukų melioracija įtakoja bendrą vietovės melioracijos sistemos būklę ir kuria sąlygas visų žemės ūkio veiklų konkurencingumui didinti..

**Finansavimo šaltiniai ir lėšų poreikis**: Europos žemės ūkio fondas kaimo plėtrai, Valstybės biudžetas, Rokiškio rajono savivaldybės lėšos. Didžiausia maksimali vieno projekto vertė – 375 tūkst. Eur, iš kurių savivaldybės lėšų poreikis – 21 proc. projekto vertės, arba 78,750 tūkst. Eur vienam projektui arba 157,5 tūkst. Eur dviem projektams.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Žemės ūkio skyriaus vyr. specialistė Gintarė Vinciūnienė